  Виталий Пронин Кылем арня пумын «Юмшан57» но «Перепечкин» огазеяськонъёслэн кичӧлтэмзыя «Мисс Италмас» ӵошатскон ортчиз. Сяська ним понна удмурт позыръяськонын 5 нылаш вожвылъяськиз. Нырысь соосты бырйизы Интернет пыр - финалэ тужгес но шаплыосыз, трос куара люкамъёсыз потӥзы.Ксения Евсеева шуак сяськаяськиз кылбурчи но кырӟась луэменыз. Ксюша азьвыл ортчем «Чеберай» конкурсэ но пыриськемын. Веськрес мугорыныз сяна, паймытӥз сцена вылын ассэ капчи воземеныз. Нош мон пусйысал: Ксениялы чик уг тупа голькыт-шулдыр образ, со ненег но мур мылкыдо адске угось. Юан кылдӥз: малы меда одно ик лӧптылӥсь, мынясь выроно? Сыӵе «матрёшка» шаблон школаын но ёрос самодеятельностьын пыӵатэмын луоз…Нош мукетыз нылаш, Анастасия Орлова, ассэ та выллем воземеныз синмаськытӥз гинэ. Етӥз, шаплы сямыз бордаз кыске. Настялы ӧз тырмы йӧно луон, кыӵе ке шарм. Но озьы ке но куаш-куаш удмурт луэмзэ со ӧз ваты. Чабисез-висисез но уно гинэ вал. Аслаз пӧрам чорыг няненыз ӝыны залэз куноятӥз, ява.Эшшо одӥгез нылаш - Таня Щеткина. Таиз воксё удмурт ӧз адскы, Европаысь яке эшшо кытысь ке… Тусын чебер, удмурт кылын чылкыт вераське - нош дышем «гербер» дартэз ӧвӧл. Оло, кулэ но ӧвӧл? Оло, таӵеесь соос - «выль» удмуртъёс? Лымысяська ним но солы тупаз, лэся: сыӵе ик либыт, тулыс мылкыдо.Наталья Клабукова - тани зэмос удмурт. Эсьмаса, ӝуждалаез но - тэшкыли. Паймытӥз кибашлы луэменыз: пыласькон дӥсьсэ уй куспын керттэм. Кызьы «устокай» ним уд сёты?Огъя верано ке, вань нылъёс туж быгатӥсесь. Эктыны но, пӧраськыны но устоесь. Ӝытэз нуисьлэн Алексей Ложкинлэн юанъёсызлы но кӧбератэк валэктон сёто.Лилия Кондратьеваез со таӵе юанэн ёртӥз: «Син азяд пукты: тонэ курало Сергей Лазаревлы. Бызёд-а?» Лиля ӵогиз: «Удмуртэзлы гинэ!» Тани со, вормись! Ӟырдыт ковбой-нылаш, лилияосын пужыятэм мугоро, кепырасьтэм. Оло «Порозмафи» огазеяськонлэн ёзчиез шуыса, оло ӟырдыт шаркан вирыз шӧдӥське…Зэмзэ вераса, Лилия Кондратьева вормисе потоз шуыса, валамон вал кутсконаз ик. Кырӟанъя но эктонъя «Айкай» театрысь артистлэн Слава Антоновлэн синйылтэмезъя, удмурт эктонъёсты со тужгес но быгатыса, сям-йылолэз утьыса ширъяз. Таиз понна тужгес но шумпотоно: мисс Италмас уг быгаты луыны огшоры чебер гинэ. Угось со табере сяська ӵектӥсь-вузась «Италмас» удмурт салонлэн ымнырыз - быдэс арлы!Дарали Лели. Теги: Адемкарымон Егитъёс Интернет  